**Notă informativă**

**asupra proiectului ordinului Ministrului Finanțelor „Cu privire la aprobarea termenilor de referință pentru auditarea situațiilor financiare anuale ale întreprinderilor de stat și societăților pe acțiuni în care cota statului**

**depășește 50% din capitalul social”**

Proiectul ordinului Ministrului Finanțelor „Cu privire la aprobarea termenilor de referință pentru auditarea situațiilor financiare anuale ale întreprinderilor de stat și societăților pe acțiuni în care cota statului depășește 50% din capitalul social” este elaborat în baza prevederilor art. 27 alin. (3) lit. a) al Legii nr. 61-XVI din 16 martie 2007 privind activitatea de audit, cu modificările şi completările ulterioare și întru executarea prevederilor art. 131 alin. (2) al Legii nr. 146-XIII din 16 iunie 1994 cu privire la întreprinderea de stat, cu modificările și completările ulterioare și a art. 89 alin. (1) al Legii nr. 1134-XIII din 2 aprilie 1997 privind societățile pe acțiuni, cu modificările și completările ulterioare.

Scopul prezentului proiect este oferirea informației necesare fondatorului (statului) în procesul auditării situațiilor financiare anuale la întreprinderile de stat și societățile pe acțiuni în care cota statului depășește 50% din capitalul social.

Astfel, proiectul conține cerințele pe care trebuie să le întrunească societățile de audit care vor participa la concursul de selectare privind auditarea situațiilor financiare anuale ale întreprinderilor de stat și societățile pe acțiuni în care cota statului depășește 50% din capitalul social.

Proiectul stabilește modul de prezentare a scrisorii de înaintare a ofertei și structura ofertei, condițiile de participare la concursul de selectare, criteriile de evaluare a societăților de audit, modul efectuării auditului.

De asemenea, proiectul prevede modul de prezentare a scrisorii către persoanele însărcinate cu guvernanța (Consiliul de administrație al întreprinderii de stat/Consiliul societății pe acțiuni) și către conducere, precum și modul de prezentare a raportului auditorului.

Prevederile prezentului proiect vor asigura eficienţa mecanismelor de selectare, precum și de auditare de către societățile de audit a situațiilor financiare anuale ale întreprinderilor de stat și societățile pe acțiuni în care cota statului depășește 50% din capitalul social.

**VICEMINISTRU Maria CĂRĂUȘ**